Illum, il-Kummissjoni nediet pjattaforma ta' konsultazzjoni online dwar il-Kunsill tal-Kummerċ u t-Teknoloġija (KKT) bejn l-UE u l-Istati Uniti, li tippermetti lill-partijiet ikkonċernati jaqsmu l-fehmiet tagħhom u jipprovdu proposti komuni dwar il-ħidma li jmiss. Wara l-ewwel laqgħa tagħhom f'Pittsburgh ix-xahar preċedenti, rappreżentanti tal-Unjoni Ewropea u tal-Istati Uniti qablu dwar l-importanza u l-impenn li jikkonsultaw mill-qrib ma' diversi partijiet interessati fuq iż-żewġ naħat tal-Atlantiku dwar l-approċċi koordinati tagħhom għal kwistjonijiet teknoloġiċi, ekonomiċi u kummerċjali dinjija ewlenin. Huwa f'dan il-kuntest il-Kummissjoni waqqfet il-punt uniku fuq il-pjattaforma online tagħha tal-“Futurium” biex jiġbor l-input mill-partijiet interessati kollha relatati mal-KKT. In-negozji, il-gruppi ta' riflessjoni, l-organizzazzjonijiet tax-xogħol, dawk mingħajr skop ta' qligħ u dawk ambjentali, l-akkademiċi, u partijiet oħra li jiffurmaw is-soċjetà ċivili inġenerali huma mistiedna jikkontribwixxu, bħala atturi essenzjali għal kooperazzjoni ta' suċċess bejn l-UE u l-Istati Uniti. Il-pjattaforma hija miftuħa għal kulħadd wara reġistrazzjoni sempliċi. Din tippermetti lill-partijiet interessati li jsemmgħu leħinhom fil-ħidma tal-għaxar Gruppi ta' Ħidma speċifiċi tal-KKT. Permezz ta' dan is-sit web huma jistgħu mhux biss jikkontribwixxu bil-fehmiet tagħhom iżda jirċievu wkoll informazzjoni u aġġornamenti importanti dwar il-progress tal-gruppi ta' ħidma differenti. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: ““Impenn sod u regolari mal-partijiet interessati kollha fuq iż-żewġ naħat tal-Atlantiku huwa ħtieġa assoluta għas-suċċess tal-Kunsill tal-Kummerċ u t-Teknoloġija bejn l-UE u l-Istati Uniti. Wara laqgħa inawgurali promettenti f'Pittsburgh, ninsabu kuntenti li niftħu kanal strutturat għall-kontribuzzjonijiet, il-feedback u l-għarfien espert. Din il-pjattaforma l-ġdida se tiżgura t-trasparenza u tippermetti parteċipazzjoni msaħħa, filwaqt li tgħin fit-tiswir tal-approċċi komuni tagħna għal kooperazzjoni diġitali transatlantika ta' suċċess. Il-Viċi President Eżekuttiv u l-Kummissarju għall-Kummerċ, Valdis Dombrovskis, qal: “Il-Kunsill tal-Kummerċ u t-Teknoloġija bejn l-UE u l-Istati Uniti huwa inizjattiva kritika biex tissaħħaħ it-tmexxija transatlantika dwar dawn is-suġġetti ewlenin. Irridu li din issir pjattaforma ta' suċċess b'involviment wiesa' tal-partijiet interessati billi tisma' lil kull min għandu interess f'dawn il-kwistjonijiet. Din il-pjattaforma hija biss parti mill-komunikazzjoni tagħna. F'konformità mal-impenji tagħna ta' trasparenza dwar kwistjonijiet kummerċjali, se nieħdu kont tagħhom ukoll fuq bażi orizzontali mas-soċjetà ċivili permezz tad-Djalogi tas-Soċjetà Ċivili regolari tagħna.” Sfond L-Unjoni Ewropea u l-Istati Uniti nedew il-Kunsill tal-Kummerċ u t-Teknoloġija (KKT) bejn l-UE u l-Istati Uniti fis-summit tagħhom fi Brussell fil-15 ta' Ġunju 2021. Il-KKT jservi bħala forum għall-UE u l-IU biex jikkoordinaw l-approċċi għal kwistjonijiet kummerċjali, ekonomiċi u teknoloġiċi globali ewlenin u biex japprofondixxi r-relazzjonijiet kummerċjali u ekonomiċi trans-Atlantiċi bbażati fuq valuri demokratiċi kondiviżi. Il-gruppi ta' ħidma jinkludu s-suġġetti li ġejjin: Standards tat-Teknoloġija; Klima u Teknoloġija Nadifa; Katini ta' Provvista Sikuri, Teknoloġija u Servizzi tal-Informazzjoni u l-Komunikazzjoni (ICTS), Sigurtà u Kompetittività; Pjattaformi tal-Governanza tad-Data u tat-Teknoloġija; Użu ħażin tat-Teknoloġija; Theddida għas-Sigurtà u d-Drittijiet tal-Bniedem; Kontrolli tal-Esportazzjonijiet; Skrinjar tal-Investiment; Promozzjoni ta' Intrapriżi Żgħar u ta' Daqs Medju (SME); Aċċess għall-Għodod Diġitali u l-Użu tagħhom; Sfidi Kummerċjali Dinjija. Fid-29 ta' Settembru 2021, saret laqgħa inawgurali tal-KKT f'Pittsburgh, l-Istati Uniti tal-Amerika. Din kienet kopreseduta mill-Viċi Presidenti Eżekuttivi tal-Kummissjoni Margrethe Vestager u Valdis Dombrovskis, flimkien mas-Segretarju tal-Istat tal-Istati Uniti Antony Blinken, is-Segretarju tal-Kummerċ Gina Raimondo, u r-Rappreżentant tal-Kummerċ Katherine Tai. Wara l-laqgħa, ġiet ippubblikata dikjarazzjoni konġunta, bl-ewwel sett ta' riżultati konkreti, jiġifieri dikjarazzjonijiet dwar l-iskrinjar tal-investiment, il-kontrolli tal-esportazzjoni, l-intelliġenza artifiċjali, is-semikondutturi u l-isfidi kummerċjali dinjija. Il-laqgħa li jmiss tal-KKT hija ppjanata fl-2022. Għal Aktar Informazzjoni Il-pjattaforma KKT Futurium Relazzjonijiet kummerċjali bejn l-UE u l-Istati Uniti Tnedija tal-KKT tal-UE u tal-Istati Uniti Skeda Informattiva Ġenerali tal-KKT Skeda Inawgurali dwar il-Laqgħa tal-KKT Dikjarazzjoni Konġunta Inawgurali tal-KKT